**אמנון אבוטבול** (נולד ב-3 מאי 1971) הוא שחקן, זמר ומוזיקאי ישראלי. מייסד וסולן להקת "ברכיה" היוצרת מוזיקה בסגנון הרוק האתני-ערבי-מרוקאי.

ביוגרפיה
--------

אבוטבול נולד וגדל בירושלים להורים יוצאי מרוקו. בצבא שירת כלוחם בסיירת גבעתי. במהלך האינתיפדה הראשונה נפגע בראשו מאבן ונפצע קשה. בזמן ההחלמה בבית חולים החל לכתוב שירים.

### קריירה מוזיקלית

לאחר השירות הצבאי שהה בקיבוץ סמר בערבה, שם פגש במוזיקאי יאיר דלאל, שהיה אז בתחילת דרכו והיה חבר הקיבוץ. דלאל הלחין יחד עם אבוטבול את שיר השלום "זמן אל-סלאם" למילים בעברית שכתבו יחד ומילים בערבית שכתב פתחי קאסם. הם הקליטו גרסה ראשונה עם מקהלה של 50 ילדים פלסטינים ו-50 ילדים ישראלים. זמן מה אחר כך הם הוזמנו לבצע את השיר בטקס לציון שנה להסכמי אוסלו, בספטמבר 1994. בטקס שנערך בעיר אוסלו בוצע השיר על ידי מקהלה של 300 ילדים פלסטינים, ישראלים ונורווגים, והתזמורת הפילהרמונית של אוסלו בניצוחו של זובין מהטה.

בעקבות הצלחת השיר יאיר דלאל הפך למוזיקאי במשרה מלאה, המתמחה במוזיקת עולם, ואבוטבול הקים אחר כך את להקת "ברכיה", המתמחה במוזיקת רוק אתנית-ערבית.

בשנת 2000 הוציא לאור את אלבום הבכורה של להקת "ברכיה", "זינזאנה", בין שירי האלבום נכללו "זמן אל-סלאם" ושיר הנושא של הסדרה "זינזאנה" (הסדרה בה שיחק באותה עת).

בשנת 2016 הוציא לאור את האלבום "בוער", בחברת התקליטים "בננה".

### קריירת משחק

בשנת 1996 סיים אבוטבול את לימודיו בסטודיו למשחק ניסן נתיב, והעלה בפסטיבל עכו את המחזה "אקו ים".

בשנת 1998 זוכה בפרס הראשון בפסטיבל "תיאטרונטו" על משחקו בהצגה "אל פחד" (אותה גם כתב) ובפרסים ראשונים בפסטיבלים באירופה. באותה שנה גם השתתף כנגן זמר ושחקן בהצגה "אהבת איתמר", שעלתה בתיאטרון אורנה פורת לילדים ולנוער על פי ספרה של דבורה עומר.

בשנת 1999 החל לשחק בסדרה "זינזאנה" שכתב וביים חיים בוזגלו, בה גילם את דמותו של מוריס אסולין, מנהל מספרה, ואחיו של אלברט מנהל הכלא וכוכב הסדרה. הסדרה זכתה בפרס מסך הזהב. אבוטבול גם כתב והלחין את שיר הנושא ואת הפסקול. בעקבות הצלחת הסדרה, כיכב כמוריס אסולין במסע פרסום של אתר הקניות "קניון 522", שהוקם באותה שנה.

בשנת 2003 שוב שיתף פעולה עם חיים בוזגלו, ששיחק בסדרה "שלווה" ששודרה בשידורי טלעד בערוץ 2. סדרת דרמה על החיים בבית חולים פסיכיאטרי ועל שחקן שמאבד את שפיותו.

הופיע ב"תיאטרון מקומי" של יגאל עזרתי בהצגות: "הקמצן", על פי מולייר, שהוצגה כ-150 פעמים (2000), ו"משרתם של שני האדונים", מאת קרלו גולדוני (2002).

הופיע בתיאטרון תאיר בהצגות: "אוצר מתחת לגשר" (2005), "בדיחותא דשידוכין" (2006) ו"שרשרת הזהב" (2007).

יצר תיאטרון מחול, בשיתוף פעולה עם הכוריאוגרף תומר שרעבי, ביצירות: "מראות בתקרה", "רסיסים של חיים" (2009), "סוסים סגולים" (2012), "אגו דראם" (2014) ו"שפת אם" (2016).

בשנת 2010 שיחק במחזה "האמא של הכלה" בתפקיד החתן, בתיאטרון "אל מאג'רב" - התיאטרון המרוקאי הישראלי.

בשנת 2013, שיחק בסדרה בית המשאלות בערוץ הראשון, שוב בבימוי חיים בוזגלו. פורמט הסדרה גם נמכר להפקה באולפני CBS, עבור ערוץ HBO.

קישורים חיצוניים
----------------

* דף הפרופיל של אמנון אבוטבול, באתר של"ש - ארגון השמה לשחקנים
* "זמן אל-סלאם - זמן לשלום", וידאו קליפ של השיר באתר יוטיוב (אורך: 7:05)
* אל פחד קרקס החיים , מאת אמנון אבוטבול, סרטון באתר יוטיוב (אורך: 43:48)

הערות שוליים
------------

1. ↑  ורד לי,תצלומים: ניר כפרי, חלומות | שישה אנשים שהלכו בעקבות החלום, באתר הארץ, 30 במרץ 2010
2. ↑  בן שלו, הצד הערבי של היהודי שבך, באתר הארץ, 27 באוקטובר 2011
3. 1 2  זינזאנה - אמנון אבוטבול וברכיה, באתר בנדקמפ, ‏ינואר 2000
4. ↑  "בוער" - אמנון אבוטבול, באתר בנדקמפ, ‏16 בספטמבר 2016
5. ↑  עמי פרידמן וענת טייכר, ד"ש מ"זינזאנה": כל הצלילים החדשים של השבוע, באתר ynet, 20 בספטמבר 2016
6. ↑  יהודה ביטון, הפקה נעימה ומרגשת, באתר הארץ, 16 בפברואר 2002
7. ↑  גיורא יהלום, ‏תענוג מזוקק, באתר גלובס, 4 בפברואר 2000 - ביקורת על העונה הראשונה
8. ↑  רותי זוארץ, ‏ייבשו אותי, באתר גלובס, 12 בנובמבר 2003
9. ↑  אבי גנאור, ‏קניון האינטרנט רוצה קונים בטלפון, באתר גלובס, 25 בספטמבר 2000
10. ↑  TheMarker digital, קניון 522 מציע צ'ק דיגיטלי לקניות באתר, באתר TheMarker‏, 2 באוקטובר 2000  
אסנת כותן, ‏קניון האינטרנט 522 פותח "סניפים", באתר גלובס, 18 במאי 2000
11. ↑  ענת באלינט, סדרת דרמה של חיים בוזגלו בערוץ 2, באתר הארץ, 18 בפברואר 2004
12. ↑  רותה קופפר, שקט מחריש אוזניים, באתר הארץ, 25 בפברואר 2004
13. ↑  ציפי שוחט, הצגה חדשה: שרשרת הזהב, באתר הארץ, 1 במאי 2007
14. ↑    
שגיאות פרמטריות בתבנית:הארץ   
פרמטרי חובה [ 4 ] חסרים עכבר העיר, MayaTomer 2.0 - מיה שטרן ותומר שרעבי, באתר הארץ
15. ↑  עכבר העיר, מופע מחול חוצה גבולות, באתר הארץ, 25 בפברואר 2009
16. ↑  גילי איזיקוביץ, בתפקיד אלוהים: חיים בוזגלו, באתר הארץ, 12 במרץ 2013
17. ↑  גילי איזיקוביץ, "בית המשאלות" תשודר ב–HBO, באתר הארץ, 8 במרץ 2015

|  |  |
| --- | --- |
| בקרת זהויות עריכת הנתון בוויקינתונים | 
* VIAF: 7161693725615930464
* WorldCat (עם VIAF): 7161693725615930464

 |